
Živá Cirkev, alebo prečo v lete nenosíme zimník
===============================
Cirkev je Boží podnik, ktorý má svoj fixný cieľ a tým je spása všetkých v Kristovi, zbožštenie každého človeka a jeho privedenie k dokonalosti. A tento cieľ sa nikdy a nijako nemení. 
Čo sa mení, sú vonkajšie spôsoby a formy a metódy. Aj v tom sa Cirkev podobá čomukoľvek inému: firme, ktorá reaguje na situáciu alebo na potreby trhu, stav technológií, výsledky výskumov. Porovnajte firmu Ford pred 100 rokmi a teraz, jej autá spred 100 rokov a teraz - a nájdete obrovský rozdiel a súčasne žiaden nenájdete: stále je to to firma vyrábajúca autá pre ľudí. Alebo si zoberte rodinu. Tiež sa mení. Raz deťom kupuje hračky, inokedy knihy, neskôr možno auto. Raz je spokojná s tým, že sa hrajú, neskôr ich za to isté karhá, lebo od nich chce, aby sa učili alebo pracovali. V zime ich napomína, aby sa teplo obliekli, v lete ich nabáda k opaku. A predsa sa na nej nič nemení, veď stále je to rovnaké spoločenstvo lásky rodičov a deti, ktoré všetkých členov vedie a vychováva k stále väčšej dokonalosti. 
Keby Cirkev nekonala podobne, bola by skostnatená a mŕtva. Je znakom toho, že je normálna a živá, ak sa na jednej strane rovnakým spôsobom mení, a na druhej strane ostáva stále rovnaká, sledujúca rovnaký cieľ. Čo bolo primerané a fungovalo kedysi, dnes už primerané nie je. 
Sú ľudia, ktorí uľpievajú na týchto vonkajších spôsoboch a sporia sa o formu liturgie či spôsob podávania svätého prijímania. Podobajú sa rodičom, ktorí by v lete chceli deti obliekať do zimníkov  lebo veď keď to bolo dobré vtedy, tak to treba zachovať aj dnes! Kto to kedy videl, chodiť len tak v prostom tričku namiesto dôstojného a riadne poprešívaného a kožušinou ozdobeného kabáta? 
Tým istým ľuďom ale spravidla uniká podstata: že kresťan, to je učeník misionár na ceste k zbožšteniu v synodaánom spoločenstve Božej Domácnosti, Bozej Rodiny. A tak sa podobajú rodičom, ktorí na jednej strane nútia deti v lete nosiť ťažké kabáty a zimné topánky, lebo veď v minulosti, v zime, sa to nosilo a bolo to dobré a je to úctyhodná tradícia zimníkov, čiapok a šálov, ale na druhej strane ich netrápi, že deti nechodia do školy, nevedia ani čítať a písať, nič nerobia, sú špinavé a zanedbané... 
A platí to aj na mikroúrovni farnosti. 
Na jednej strane to, čo zachovať musíme, je sama podstata, že sme skonkrétnením communia Cirkvi, v ktorom sa ako učeníci učíme dokonalej jednote v láske, čiže svätosti, a ako misionári pracujeme na poslaní spásy všetkých ľudí, obzvlášť tých okolo nás. Ak na toto zabudneme, prestávame byť kresťanmi a náš spolok prestáva byť farnosťou a Cirkvou. 
Na druhej strane ale musíme spôsob, akým toto dosahujeme, prispôsobovať podmienkam a situácií. Čo bolo dobré a fungovalo dokonca ešte pred desiatimi rokmi (a nie pred stovkami rokov), už nemusí byť účinné a fungovať dnes. Svet sa mení. Ľudia sa menia. Generácia X a generácia Alfa sú tak odlišné, že tí druhí môžu tým prvým pripadať ako mimozemšťania a naopak. Ak by sme neboli takto pružní, stali by sme sa nefunkčnou mŕtvolu, kostlivcom a zistili by sme, že nedokážeme naplniť ani zmysel svojej existencie ako farnosti a Cirkvi.  
Nástrojom tohto všetkého je práve synodalita, keď pozorne počúvame jeden druhého ale aj svet a ľudí okolo seba. Keď spoločne rozlišujeme, spoločne hľadáme a nachádzame spôsoby, formy a cesty, kadiaľ a ako ísť, obrazne povedané, kedy je čas na zimník a čiapku a kedy na plavky a kúpacie koleso. Aby sme potom ako Božia Rodina spoločne takto žili, spoločne takto kráčali a spoločne takto pracovali v Pánovej Vinici, na Pánovej Roli, ktorou je svet.

Ortodoxia lásky, alebo aké jednoduché to je, vojsť do Neba!
============================
Je to tak prosté, Boh to pre nás urobil tak jednoduché, až to môže niekoho pohoršiť - ako kedysi Námana, o ktorom čítame: "Elizeus poslal k nemu posla s odkazom: "Choď a okúp sa sedem ráz v Jordáne, potom ti telo ozdravie a budeš zasa čistý!" Náman sa rozhneval a odišiel so slovami: "Nazdával som sa, že naisto vyjde ku mne a bude vzývať meno Pána, svojho Boha, rukou sa dotkne miesta a odstráni malomocenstvo. Nie sú rieky Damasku Abana a Farfar lepšie ako všetky rieky Izraela?! Nemôžem sa v nich okúpať a očistiť sa?" Obrátil sa a rozhnevaný odchádzal" (2Krľ 5, 10-12). 
Lebo veď povážte, čo Ježiš hovorí a koná:
"A ja ti hovorím: Ty si Peter a na tejto skale postavím svoju Cirkev a pekelné brány ju nepremôžu." (Mt 16, 18)
Ježiš práve zakladá, oikodomeso, svoju Cirkev, svoj Oikos, svoju Domácnosť, čiže Nebo - kde? Na zemi! Tu, na zemi! Naše Nebo začína na zemi, ako čítame: "Videl som, ako z neba od Boha zostupuje sväté mesto, nový Jeruzalem, vystrojené ako nevesta, ozdobená pre svojho ženícha. A počul som mohutný hlas od trónu hovoriť: "Hľa, Boží stánok je medzi ľuďmi! A bude medzi nimi prebývať; oni budú jeho ľudom a sám Boh —  ich Boh —  bude s nimi."" (Zjv 21, 2-3). A presne toto sa teraz začína. Od Boha zostupuje Nebeský Jeruzalem, Boží Dom, Božia Domácnosť, aby v nej Boh prebýval medzi ľuďmi ("Nenechám vás ako siroty, prídem k vám. Ešte chvíľku a svet ma už neuvidí, ale vy ma uvidíte, lebo ja žijem a aj vy budete žiť" (Jn 14, 18-19)), aby im už teraz zotrel slzy z očí ("On nás potešuje v každom našom súžení, aby sme mohli aj my potešovať tých, čo sú v akomkoľvek súžení, tou útechou, ktorou Boh potešuje nás" (2Kor 1, 4), "váš smútok sa premení na radosť" (Jn 16, 20)). 
Kde je teda Nebo? Tu! Volá sa Cirkev! Chceš doň vojsť? Nič ľahšie! Tu je farnosť! Tvoja nová domácnosť! Vojdi do nej a začni v nej žiť! 
Ale ako v nej môžem žiť? Čo mám robiť, kto mi povie, ako v nej slúžiť Kristovi, ako On sám hovorí, že "ak mi niekto slúži, nech ma nasleduje! A kde som ja, tam bude aj môj služobník. Kto bude mne slúžiť, toho poctí Otec" (Jn 12, 26)? A Ježiš odpovedá: 
"Ty si Peter... Tebe dám kľúče od nebeského kráľovstva: čo zviažeš na zemi, bude zviazané v nebi, a čo rozviažeš na zemi, bude rozviazané v nebi" (Mt 16, 18-19) 
Hľa, tu je môj správca. On hovorí v mojom Mene s mojou autoritou. Jeho počúvajte. On vám presne povie, ako mi môžete dnes a tu slúžiť. Robte, čo vám povie - a budete moji služobníci, členovia mojej Domácností a sám môj Otec vás poctí, ak sa v tejto službe osvedčíte! 
Hľa tak jednoduché to je! Počúvaj, čo ti Ježiš cez svojho správcu, Petra, hovorí a konaj to v Božej Domácnosti, spolu s ostatnými jej členmi v Cirkvi, vo farnosti! 
Pre niekoho to bude pohoršenie, ako pre Námana vtedy. Povie, ja po nejakom bratríčkovaní sa vo farnosti netúžim. Ja si žijem svoje a sám. Ani pápež ma nezaujíma. Ani netuším, čo hovorí. Ja som si sám sebe pápežom, ja si žijem, ako som sám usúdil, podľa seba, ako som sa sám naučil, sám si nabykol, ako sám považujem, že takto má žiť správny katolík. Nech sa Boh prispôsobí mne! A ak Mu nie som dosť dobrý, tak ja sa Mu pchať do [píp] nebudem... 
O tycho ľuďoch Ježiš hovori: "Keď hospodár vstane a zatvorí dvere a vy zostanete vonku, začnete klopať na dvere a volať: “Pane, otvor nám!” A on vám povie: “Ja neviem, odkiaľ ste!” Vtedy začnete hovoriť: “Jedli sme s tebou a pili, na našich uliciach si učil.” Ale on vám povie: “Ja neviem, odkiaľ ste; odíďte odo mňa všetci, čo pášete neprávosť!”" (Lk 13 25-27). Nikdy som vás vo svojej domácnosti nevidel! Nikdy ste môjho správcu nepočúvali. Nikdy ste ma nenasledovali, nikdy ste mi neslúžili, nikdy ste so mnou a mojou Rodinou nepracovali. Nepoznám vás! Preto vraví, že "blahoslavený je, kto sa na mne nepohorší" (Lk 7, 23). 
Pre tých, ktorí sa na Kristovi nepohoršia, je toto skutočný dar z Neba! Naozaj je to tak ľahké? Nebo na zemi? Stačí prísť a stať sa súčasťou Božej Domácnosti tu, v mojej farnosti? Naozaj stačí počuť, čo hovorí pápež, Boží Správca Jeho Domácnosti a podľa toho ako jej súčasť a člen slúžiť Kristovi podľa Jeho vôle? Naozaj je to všetko tak ľahké, tak jasné, tak viditeľné, tak prosté? Žiadne tajomné veštby, žiadne dohady, žiadna neistota ako u pohanských kultov? Stačí pracovať podľa slov Správcu, Petra - a potom už len s pokojnou istotou očakávať onen večer života, ako vraví Ježiš: "Keď sa zvečerilo, povedal pán vinice svojmu správcovi: “Zavolaj robotníkov a vyplať im mzdu, počnúc poslednými až po prvých!”" (Mt 20, 😎? 
A pre týchto sa stáva táto jednoduchosť Božou mocou ma spásu, ako vraví aj Pavol, "že tu niet veľa múdrych podľa tela ani veľa mocných, ani veľa urodzených; ale čo je svetu bláznivé, to si vyvolil Boh, aby zahanbil múdrych, a čo je svetu slabé, vyvolil si Boh, aby zahanbil silných" (1Kor 1, 26-27). 
Počúvaj, čo hovorí Kristus cez svojho správcu, Petra, a konaj to a ži v Jeho Domácností, vo farnosti v Cirkvi, a budeš žiť. 
Tak. To je všetko. Tak prosté, jednoduché, zrozumiteľné a konkrétne to je. Nič jednoduchšie! Je to totiž založené na láske - a láska nie je nič tajomné ani mysteriózne, nie je to nijaký obrad ani rituál, láska jednoducho znamená slúžiť milovanému a počúvať ho, aby sme mu slúžili tak, ako to on chce. Nie je na to treba žiadne zvláštne nadanie, nijaké mimoriadne vedomosti, nič podobné. Počúvať a slúžiť, nie z donútenia, ale z lásky. V spoločenstve takto milujúcich, ktorých prijímame za svoju rodinu, lebo ich tiež milujeme, veď sú nám blížni, naša rodina, naša, Božia, Domácnosť! 
A zase sme na začiatku a pri samom koreni všetkého: 
"Ježiš mu vravel: "Čo je napísané v Zákone? Ako tam čítaš?" On odpovedal: "Milovať budeš Pána, svojho Boha, z celého svojho srdca, z celej svojej duše, zo všetkých svojich síl a z celej svojej mysle a svojho blížneho ako seba samého!" Povedal mu: "Správne si odpovedal. Toto rob a budeš žiť!"" (Lk 10, 26-28)
Hľa skutočná ortodoxia lásky, kde pravovernosť nespočíva v poučkách, ale v láske, službe a jednote v Božej Domácností s jej ustanoveným správcom! Je to detsky jednoduché - a vlastne naozaj iba dieťa do dokáže, ako hovorí Ježiš: "Ak sa neobrátite a nebudete ako deti, nevojdete do nebeského kráľovstva" (Mt 18, 3). Koľkokrát sme lúštili, čo to znamená, byť ako dieťa - a pritom to znamená jednoducho presne toto: byť ako dieťa v Božej Rodine! Dieťa v rodine žije, poslúcha rodičov a pracuje na domácich prácach. Božie dieťa takisto žije v Rodine Boha, poslúcha Správcu, Petra, ktorého na mieste otca ustanovil Otec a spoločne s ostatnými pracuje na veciach Rodiny. To je všetko! Detsky jednoduché!

LITURGICKÝ PROGRAM
	
	Čičava
	Komárany
	Merník

	Po
4.9.
	Svätý hieromučeník Babylas, biskup veľkej Antiochie

	
	18.00 +Ján, Ján, Mária (r.Pavučková)
	
	

	Ut
5.9.
	Svätý prorok Zachariáš, otec úctyhodného Jána Predchodcu

	
	
	18.00 +Martin (r.Ragančíková)
	

	St
6.9.
	Spomienka na zázrak, ktorý vykonal veľvojvodca Michal v Kolosách

	
	
	18.00 +Veronika, Jozef (r.Semanovská)
	

	Št 
7.9.
	Predprazdenstvo Narodenia Presvätej Bohorodičky; svätý mučeník Sózont
„To ste nemohli ani hodinu bdieť so mnou?“ Mt 26,40

	
	18.00 +Jolana (r.Moravcová) + panychýda
22.00 – 23.00 adorácia - 
Getsemanská hodinka
	
	

	Pi
8.9. 
	Narodenie Presvätej Bohorodičky
	Odporúčaný sviatok
Myrovanie
Voľnica

	
	17.30 
	16.00 *ZBP Noemi, Ilias, Jozef, Veronika (r.Čandíková)
	19.00

	So
9.9.
	Svätí a spravodliví Boží predkovia Joachim a Anna

	
	
	
	

	Ne
10.9.
	Pätnásta nedeľa po Päťdesiatnici
Nedeľa pred Povýšením
Sväté mučenice Ménodora, Métrodora a Nymfodora
	Zbierka: Podporný fond

	
	9.15 *ZBP Zuzana, Viktor (r.Nemčíková)
	7.30 *za farnosť
	11.00 


Úmysel modlitby: za mier na Ukrajine a vo svete.	
Úprimne ďakujem všetkým, ktorí sa zúčastnili včerajšej brigády v lese. Pavlovi Zahorodníkovi, Františkovi Kopčovi, Martinovi Kochanovi, Dušanovi Vilenikovi, Dušanovi Vilenikovi ml., Jánovi Hricovi, Milanovi Dankovičovi, Jánovi Molnárovi, Jozefovi Švárnemu, Timotejovi Kopčovi a Pavlovi Emanuelovi Labanovi. 

